Jens Peter Vernersen (S), 2006-04-27:
Jeg synes, det har været en ganske interessant fødevarepolitisk debat, vi har haft i dag.
Der er kommet forskellige synspunkter frem.
Der er også synspunkter, jeg bliver nødt til at kommentere.
Forbrugerministeren kunne jo ikke nære sig for at gentage, at Socialdemokraterne skulle være sure, hvad han åbenbart synes er lidt morsomt.
Det er bestemt ikke tilfældet, vil jeg sige til forbrugerministeren.
Der har jo været en løbende debat siden den første dag, vi fik ny forbrugerminister, om de her problemer, og nu ser det ud til, at det så i hvert fald er lykkedes at tage nogle bittesmå skridt.
Jeg har sagt i min ordførertale, at det er helt utilstrækkeligt.
Jeg har sagt, at man skal være mere end naiv, hvis man tror, at man kan genoprette en Fødevarestyrelse, hvis økonomi man har nedbragt med over 112 mio. kr., ved at tilføre 8 mio. kr. Det synes forbrugerministeren åbenbart er et underligt synspunkt.
Men sagen er jo, at medarbejderne ude på jobbene jo netop melder tilbage for åben tv-skærm, at de ikke har den tilstrækkelige tid til at lave kontrollerne; at de laver kontrollerne på lavest mulige niveau.
Man har det begreb, der hedder rør ved væg-kontrol.
Og hvis det kommer dertil, at eksporten også rammes, har vi jo yderligere et problem.
I det ordførerindlæg, der kom fra hr. Thulesen Dahl, hørte vi, at man skulle være i tæt kontakt med Dansk Folkeparti og regeringen for sådan at følge op på det her.
Jeg må sige, at det er et interessant synspunkt, for det var jo det, der var et af de ultimative krav.
Jeg forventer, at forbrugerministeren møder op i Fødevareudvalget og rapporterer, når der er nogen som helst ændringer på det her område.
Det må være en helt afgørende forudsætning.
Det er jo sådan, kan vi høre, at man mener, at man kan omprioritere og dermed sno sig ud af ethvert problem.
Som jeg ser det, så omprioriterer man og snor sig dermed ind i nye problemer.
Må jeg i øvrigt nævne her, for det skal jo ikke gå i glemmebogen, at ministeren jo under det samråd, vi havde onsdagen før påske, onsdag den 5. april, fortalte os, at han var meget indstillet på at forhandle om forskellige spørgsmål.
Men inden vi fik kigget os om, meldte Dansk Folkeparti ud, at de allerede havde forhandlet, og at de i øvrigt havde et ultimativt krav og alt det, der skete i den proces.
Det viser måske noget om, hvad det er for en forhandlingsindgang, ministeren har, når det drejer sig om fødevarer.
Ministeren har måske alligevel følt nu og her, at det ikke er nok at have Dansk Folkeparti som makker i den her sag, for den ene dag vil de en hel masse, og den anden dag ser det straks noget anderledes ud.
Det er måske ikke særlig holdbart at have den hjælp fra et støtteparti.
En ting skal slås fast, nemlig at de kontroller, man foretager, jo ikke er kontrol af hele virksomheden.
Der står jo ganske tydeligt i kontrolrapporten, at det ikke er alle regler, der bliver kontrolleret hver gang.
Så hvis man har årlig kontrol af en virksomhed på engrosområdet uden forarbejdning, så er det ikke alle områder, der bliver kontrolleret.
Man kan jo også se, at det er enkelte områder, der kontrolleres.
Og det er jo også det, der har været problemet i de virksomheder, vi har talt om, hvad enten det har været Skare Food, eller det har været ABM Food i Nordjylland, at man kun har kontrolleret enkelte områder.
Vi havde vores forslag til vedtagelse.
Jeg kunne jo høre på de tilkendegivelser, der kom fra hr. Thulesen Dahl, at man faktisk var enige i hvert fald i en række af de synspunkter, der var, men at man skulle have lidt mere tid, inden man kunne træffe endelig afgørelse om, hvorvidt man nu mente, at ministeren for forbrugeranliggender havde den nødvendige handlekraft til at sikre de danske forbrugere en tilstrækkelig fødevaresikkerhed.
Hr. Thulesen Dahl mente, at han ville afvente Rigsrevisionens rapport, og vi måtte så se tiden an.
Jeg må jo så konstatere, at det forslag til vedtagelse, vi har stillet, er der ikke flertal for, når det kommer til afstemning.
Men synspunkterne er der, og synspunkterne står vi ved punkt for punkt.
Så er det jo så heldigt, at vi så har en forespørgsel, der ligger klar, for den kan så måske genbruges til den tid, idet det jo er klart, at det forslag, der ligger fra hr. Kristian Thulesen Dahl, også bliver vedtaget her i dag.
Folketinget støtter den tidligere udarbejdede strategi Fra jord til bord og vil på den baggrund opfordre statsministeren til igen at samle alle områder med relation til Fødevareministeriet.
Det var jo noget, som vi synes var vigtigt, da vi lavede det store Fødevareministerium, at der var sammenhæng i tingene.
Det har vi ment hele tiden, det mener vi fortsat, og derfor synes vi, det vil være forkert at stemme imod noget, uanset hvem der stiller forslaget, når det er noget, vi rent faktisk mener.
Så derfor vil vi sammen med den øvrige opposition stemme for, men vi vender også tilbage med fuld kraft, når vi ser, hvad der ligger fra Rigsrevisionen, for forbrugerne fortjener en ordentlig fødevaresikkerhed.
Og det er det, denne sag drejer sig om.
Hermed sluttede forhandlingen.
Afstemning